Tarcisio Isao Kikuchi

**Tarcisio Isao Kikuchi** (japansk: タルチシオ 菊地 功, *Taruchishio Kikuchi Isao*; født 1958) er en japansk katolsk prelat; kardinal og erkebiskop av Tokyo.

## Liv og virke
### Prest, misjonær
Tarcisio Isao Kikuchi trådte inn i misjonskongregasjonen Steylermisjonærene, avla sin profess i mars 1985, og ble presteviet 15. mars 1986. Da ble han sendt til Ghana i Vestafrika som misjonær; han var sogneprest i Koforidua før han ble valgt som provinsial for sin kongregasjon hjemme i Japan i 1999.

### Biskop av Niigata
Pave Johannes Paul II utnevnte ham den 29. april 2004 til biskop av Niigata. Erkebiskopen av Tokyo, Peter Takeo Okada, bispeviet ham den 20. september samme år; medkonsekrerende var Rafael Masahiro Umemura, biskop av Yokohama, og Marcellino Taiji Tani, biskop av Saitama.

Pave Frans utnevnte ham 13. september 2014 til medlem av Kongregasjonen for folkenes evangelisering.

Kikuchi har lenge vært en sterk tilhenger av dialog i relasjon til Nord-Koreas atomvåpenprogram og den diplomatiske krise mellom Nord-Korea og USA. I august 2017 oppfordret han Shinzo Abes regjering til å ta et initiativ for dialog mellom alle involverte parter for å finne frem til en diplomatisk løsning.
Han fremholdt at dialog er den eneste løsning for fredelig sameksistens i Østasia, og anklaget «nye politiske ledere» for å utnytte konfrontasjonene for å fremme personlige politiske interesser.

### Erkebiskop av Tokyo
Den 25. oktober 2017 utnevnte pave Frans ham til erkebiskop av Tokyo. Han ble innført i dette embede den 16. desember samme år. Det vakante bispedømme Niigata forvaltet han som apostolisk administrator frem til bispevielsen av hans etterfølger der, Paul Daisuke Narui SVD, den 22. september 2020.

I mars 2022 ble Tarcisio Isao Kikuchi formann for Den japanske bispekonferanse.
### Kardinal
Den 6. oktober 2024 kunngjorde pave Frans at han ville ta ham inn i kardinalkollegiet den 8. desember 2024. Kort etter ble dato endret til 7. desember 2024.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Pave Pius X (1835-1914) *1884
* Kardinal Gaetano de Lai (1853–1928) *1911
* Kardinal Raffaele Carlo Rossi (1876–1948) *1920
* Kardinal Amleto Giovanni Cicognani (1883–1973) *1933
* Erkebiskop Mario Cagna (1911–1986) *1962
* Kardinal Peter Seiichi Shirayanagi (1928–2009) *1966
* Erkebiskop Peter Takeo Okada (1941–2020) *1991
* Kardinal *Tarcisio Isao Kikuchi* (1958–) *2004

## Referanser